Diari Oficial de la Generalitat Valenciana


Sumari del DOGV 5064, del 04-08-2005 (2005/8973)

ORDRE de 29 de juliol de 2005, de la Conselleria d'Economia, Hisenda i Ocupació, per la qual es convoca concurs públic per a l'atorgament de l'autorització d'instal·lació i explotació d'un Casino de Joc en el municipi de Castelló de la Plana.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5064

Data del DOGV
:   04-08-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/8973


Data del document
:   29-07-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * Castelló de la Plana
    * establiment de jocs
    * empresa privada

ORDRE de 29 de juliol de 2005, de la Conselleria d'Economia, Hisenda i Ocupació, per la qual es convoca concurs públic per a l'atorgament de l'autorització d'instal·lació i explotació d'un Casino de Joc en el municipi de Castelló de la Plana. [2005/X8973]
  
L'article 4 de la Llei 4/1988, de 3 de juny, reguladora del Joc de la Comunitat Valenciana, atribuïx a la Conselleria d'Economia i Hisenda, actualment d'Economia, Hisenda i Ocupació, en virtut del Decret 31/2004, de 27 d'agost, del Govern Valencià, pel qual es determina el nombre i la denominació de les conselleries, l'atorgament de les autoritzacions necessàries per a la realització de les activitats relacionades amb els jocs i apostes.
  
D'altra banda, el Reglament de Casinos de Joc de la Comunitat Valenciana, aprovat per Decret 215/1994, de 17 d'octubre, del Govern Valencià, establix en l'article sisé que l'atorgament de les autoritzacions d'instal·lació i explotació de casinos de joc es durà a terme per mitjà de concurs públic, una vegada escoltada la Comissió del Joc de la Comunitat Valenciana i avaluada la necessitat incrementar l'oferta dels jocs exclusius de casinos, atesa la demanda existent.
  
Atés que en les províncies de València i Alacant s'han autoritzat, en cada una d'elles, un casino amb la seua respectiva sala apèndix, es considera que s'hauria d'autoritzar la instal·lació d'un nou casino de joc en la província de Castelló a fi de complementar l'oferta de sol i platja amb altres activitats que el nou escenari econòmic i poblacional demana. Tot això en l'entorn dels importants projectes de desenvolupament turístic que s'estan plantejant en tot l'àmbit de la referida província.
  
Dins de la província de Castelló la seu capital, Castelló de la Plana, resulta ser el punt central, referent i la ciutat més destacada per la seua còmoda xarxa de comunicacions. La capital de província es convertix, de fet, en punt equidistant de tots els projectes de desenvolupament urbanístic i turístic i punt de referència d'un incessant procés de desenvolupament econòmic que reunix, al mateix temps, una important i creixent oferta d'oci.
  
Per tot això, en virtut de les competències que tinc conferides i escoltada la Comissió del Joc de la Comunitat Valenciana,
  
ORDENE
  
Primer
  
Es convoca concurs públic per a autoritzar la instal·lació i explotació d'un casino de joc a la Comunitat Valenciana, en el municipi de Castelló de la Plana (Castelló), d'acord amb les bases reguladores contingudes en l'annex d'esta ordre.
  
Segon
  
L'autorització d'instal·lació i explotació objecte de la present convocatòria, es realitzarà amb subjecció al que establix la Llei 4/1988, de 3 de juny, del Joc de la Comunitat Valenciana, i el Reglament de Casinos de Joc de la Comunitat Valenciana, aprovat per Decret 215/1994, de 17 d'octubre, del Govern Valencià, les bases que s'aproven per mitjà de la present ordre, i les altres normes legals i reglamentàries que siguen d'aplicació.
  
Tercer
  
La present ordre produirà efectes l'endemà de la publicació en el Diari Oficial de la Generalitat Valenciana.
  
València, 29 de juliol de 2005
  
El conseller d'Economia, Hisenda i Ocupació,
  
GERARDO CAMPS DEVESA
  
ANNNEX
  
BASES REGULADORES DEL CONCURS PER A L'ATORGAMENT DE L'AUTORITZACIÓ D'INSTAL·LACIÓ I EXPLOTACIÓ D'UN CASINO DE JOC EN EL MUNICIPI DE CASTELLÓ DE LA PLANA.
  
Primera: Objecte
  
1. És objecte del present concurs públic concedir l'autorització d'instal·lació i explotació d'un casino de joc en el terme municipal de Castelló de la Plana (Castelló).
  
2. Als efectes de les presents bases, es consideren casinos de joc els establiments referits en l'article 6 de la Llei 4/1988, de 3 de juny, del Joc de la Comunitat Valenciana i en l'article 2.2. del Reglament de Casinos de Joc de la Comunitat Valenciana, aprovat per Decret 215/1994, de 17 d'octubre, del Govern Valencià.
  
Segona: Requisits de les empreses titulars
  
Les empreses que pretenguen obtindre l'autorització objecte de la present convocatòria hauran de complir els requisits següents:
  
a) Que la seua forma jurídica siga la de societat anònima.
  
b) Que tinga nacionalitat espanyola.
  
c) Que el seu objecte social, únic i exclusiu, consistisca en l'explotació del casino de joc objecte de la present convocatòria i, si és el cas, dels servicis complementaris o accessoris a aquella.
  
d) Que el seu capital social siga, com a mínim, de 6.010.121,04 euros, i es trobe totalment subscrit i desemborsat. Este mínim s'haurà de respectar durant tota l'existència de la societat.
  
e) Que les accions representatives del seu capital social siguen nominatives.
  
f) Que la participació del capital estranger en la societat s'ajuste al que establix el Reial Decret 664/1999, de 23 d'abril, que aprova el règim jurídic de les inversions exteriors.
  
g) Que l'administració de la societat siga col·legiada i els administradors siguen persones físiques.
  
h) Que cap dels socis, siga persona física o jurídica, tinga participacions de capital ni càrrecs directius en més d'una societat explotadora de casinos de joc, en l'àmbit territorial de la Comunitat Valenciana.
  
i) No trobar-se immers en cap de les causes establides en l'article 3.3 de la Llei 4/1988, de 3 de juny, del Joc de la Comunitat Valenciana.
  
Tercera: Sol·licituds d'autorització d'instal·lació i explotació
  
1. Les sol·licituds de participació en la present convocatòria es dirigiran al conseller d'Economia, Hisenda i Ocupació i podran ser presentades per qualsevol de les vies previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, preferentment en el Registre General d'esta Conselleria, situat a València, C/ Palau, 12-14.
  
El termini de presentació de sol·licituds finalitzarà als tres mesos, comptats a partir de l'endemà de la publicació de la present ordre en el Diari Oficial de la Generalitat Valenciana.
  
2. Les sol·licituds de les mercantils interessades es presentaran per duplicat, fent constar-hi els aspectes següents:
  
a) Nom i cognoms, edat, nacionalitat, estat, professió, domicili i document nacional d'identitat del sol·licitant o document equivalent, en cas de ser estranger, així com la qualitat amb què actua en nom de la societat interessada.
  
b) Denominació, duració i domicili de la societat anònima representada o projecte d'esta.
  
c) Nom comercial del casino i situació geogràfica de l'immoble on pretén instal·lar-se, amb especificació de les seues dimensions i característiques generals.
  
d) Nom i cognoms, edat, nacionalitat, estat, professió, domicili i document nacional d'identitat, o document equivalent en cas de nacionalitat estrangera, dels socis o promotors, especificant-hi la seua respectiva quota de participació i dels administradors de la societat, així com, si és el cas, dels directors, gerents o apoderats en general.
  
e) Data límit en què es pretén l'obertura del casino de joc.
  
f) Jocs per a la pràctica dels quals en el casino es pretén sol·licitar autorització, que hauran de trobar-se inclosos entre els mencionats en els articles tercer i quart del Decret 215/1994, ja citat.
  
g) Períodes anuals de funcionament del casino o propòsit de funcionament permanent.
  
3. Les sol·licituds hauran de dur adjunts els documents següents, en duplicat exemplar:
  
a) Còpia o testimoni notarial de l'escriptura de constitució de la societat i dels seus estatuts, on conste fefaentment la seua inscripció al Registre Mercantil.
  
Si la societat no s'ha constituït, es presentarà projecte de l'escriptura i dels estatuts.
  
b) Còpia o testimoni notarial del poder del sol·licitant, quan no siga representant legal.
  
c) Certificats negatius d'antecedents penals dels promotors, administradors de la societat, directors, gerents i apoderats amb facultats d'administració. Si alguna de les persones expressades és estranger no resident a Espanya, haurà d'adjuntar-hi també document equivalent expedit per l'autoritat competent del país de la seua residència, i traduït per intèrpret jurat.
  
d) Certificació del Registre de la Propietat dels immobles on s'instal·larà el casino de joc, o documents que acrediten la disponibilitat sobre els dits immobles.
  
e) Estimació de la plantilla aproximada de persones que haurà de prestar servicis en el casino, amb indicació de les categories o llocs de treball respectius.
  
f) Memòria en què es descriga l'organització i funcionament del casino de joc, amb subjecció a les disposicions del present reglament, així com els servicis complementaris que es pretenguen prestar al públic i els tipus genèrics d'actes artístics, culturals, espectacles i la resta d'aquells que es proposa organitzar.
  
Els servicis complementaris hauran de ser prestats en el mateix immoble o conjunt arquitectònic on es trobe ubicat el casino de joc, pel mateix titular d'este o per altres persones, físiques o jurídiques. En el segon cas, el titular del casino respondrà solidàriament, junt amb l'explotador dels servicis, de la qualitat d'estos.
  
La dita memòria haurà de contindre una descripció detallada dels sistemes previstos d'admissió i control dels jugadors, selecció, formació, gestió i control del personal, criteris de qualitat i revisions periòdiques del material de joc, comptabilitat i caixa, indicant, en tot cas, l'origen i la garantia de la tecnologia que s'utilitzarà en l'organització i funcionament del casino.
  
g) Plans i projectes del casino de joc, amb especificacions de totes les seues característiques tècniques i, en especial, pel que fa a abastiment d'aigües potables, tractaments i evacuació d'aigües residuals, tractament i eliminació de residus, instal·lació elèctrica, accessos i aparcaments i la resta de servicis exigits per l'ordenament urbanístic. El projecte haurà de referir-se, si és el cas, a les obres complementàries o d'adaptació que siguen necessàries.
  
En tot cas, la sala principal dels casinos de joc es projectarà per a una cabuda mínima de 500 persones, i tindrà una superfície mínima de 1.000 metres quadrats, sense incloure-hi l'ocupada per qualsevol tipus de servici complementari ubicat en el seu interior, així com les dependències auxiliars (caixa, recepció i altres).
  
h) Estudi economicofinancer, que comprendrà, com a mínim, un estudi de la inversió, amb desglossament i detall de les aportacions que constituïxen el capital social, descripció de les fonts de finançament, previsions d'explotació i previsions de rendibilitat.
  
i) Relació de les mesures de seguretat que s'instal·laran en el casino, entre les quals s'haurà de comptar, necessàriament, amb instal·lació contra incendis, unitat de producció autònoma d'energia elèctrica d'entrada automàtica en servici, servici de vigilants jurats de seguretat i caixes fortes.
  
També podran adjuntar a les sol·licituds tots aquells altres documents que estimen pertinents, en especial per al fiançament de les garanties personals i financeres dels membres de la societat i d'esta mateixa.
  
4. Els documents la presentació dels quals es requerix seran originals o còpies autenticades expedides o autentificades per notari.
  
5. Només s'admetrà una sol·licitud per cada societat interessada, per la qual cosa en el supòsit que algun sol·licitant presente més d'una sol·licitud, serà requerit perquè opte pel manteniment d'una sola, amb renúncia a les restants, en el termini que se li atorgue, que no podrà ser superior a quinze dies hàbils.
  
6. Si les sol·licituds no reunixen els requisits assenyalats en l'apartat 2 d'esta base, o no duen adjunts els documents a què fa referència l'apartat 3 de la present base, es requerirà els interessats perquè, de conformitat amb el que disposa l'article 71.1 de l'esmentada Llei 30/1992, en un termini de 10 dies procedisquen a l'esmena de les dites sol·licituds o a l'aportació dels documents la presentació dels quals s'haja omés. En estos requeriments se'ls advertirà que, si no ho fan així, es considerarà que han desistit de les seues sol·licituds, les quals seran arxivades sense més tràmit.
  
Quarta: Tramitació
  
1. Una vegada presentades les sol·licituds i la documentació annexa, així com la informació complementària que puga ser requerida, i amb un informe previ de l'Ajuntament de Castelló de la Plana, que haurà de ser emés en el termini de 30 dies des que la Conselleria d'Economia, Hisenda i Ocupació el demane, i es reputarà favorable si transcorregut el dit termini no s'ha rebut contestació d'aquell, la Comissió Tècnica del Joc les valorarà basant-se en els criteris d'adjudicació establits en la base següent i elaborarà i elevarà la corresponent proposta de resolució al conseller d'Economia, Hisenda i Ocupació.
  
2. Durant la tramitació del procediment objecte de la present convocatòria, el conseller d'Economia, Hisenda i Ocupació, així com la Comissió Tècnica del Joc, podran dirigir-se als sol·licitants i demanar ?los tots aquells aclariments i informacions complementaris que estimen oportuns, amb els efectes de l'apartat 3.6 de la base tercera de la present ordre.
  
Cinquena. Criteris de valoració
  
Els criteris objectius que han de servir de base per a l'adjudicació del present concurs, són els següents:
  
a) L'interés turístic del projecte.
  
b) Les garanties personals i financeres dels promotors.
  
c) La qualitat de les instal·lacions i els servicis complementaris que es presten.
  
d) El programa d'inversions.
  
e) Lloc d'ubicació.
  
f) Generació de llocs de treball i pla de formació del personal i recursos humans amb què es compta.
  
g) Viabilitat econòmica del projecte basant-se en els estudis realitzats.
  
h) Tecnologia per a l'organització i gestió de joc que es pretén adoptar.
  
Sisena. Resolució del concurs i atorgament de l'autorització d'instal·lació i explotació
  
1. La resolució que autoritza la instal·lació del casino de joc s'efectuarà per ordre del conseller d'Economia, Hisenda i Ocupació, que serà publicada en el Diari Oficial de la Generalitat Valenciana, en la qual s'expressarà:
  
a) Denominació, duració, domicili, capital social i participació de capital estranger en la societat titular.
  
b) Nom comercial i localització del casino.
  
c) Relació dels socis promotors, amb especificació de les seues participacions respectives en el capital, i dels membres del Consell d'Administració, conseller-delegat, directors generals o apoderats, si n'hi ha.
  
d) Aprovació o modificacions del projecte arquitectònic proposat, dels servicis o activitats complementàries de caràcter turístic i de les mesures de seguretat.
  
e) Jocs autoritzats, d'entre els inclosos en el Catàleg.
  
f) Data límit per a procedir a l'obertura, fent constar-hi l'obligació de sol·licitar i obtindre prèviament la llicència municipal d'obertura i l'autorització de funcionament.
  
g) Obligació de procedir, en el termini màxim de trenta dies, a la constitució de la societat, si no està ja constituïda.
  
h) Intransmissibilitat de l'autorització.
  
2. L'atorgament de l'autorització es podrà condicionar a la modificació de qualsevol dels aspectes continguts en l'expedient. En el termini de deu dies hàbils des de la notificació, els interessats hauran de manifestar la seua conformitat a la Conselleria d'Economia, Hisenda i Ocupació, en qualsevol altre cas quedarà caducada l'autorització.
  
3. Sense perjudici de la publicació en el Diari Oficial de la Generalitat Valenciana, l'ordre per la qual es resolga el procediment d'atorgament de l'autorització d'instal·lació i explotació objecte d'esta convocatòria serà notificada als interessats. Si és favorable a algun d'ells, se'n traslladarà, a més, còpia a la Delegació del Govern a la Comunitat Valenciana i a l'Ajuntament de Castelló de la Plana.
  
Setena. Fiança
  
1. Amb caràcter previ a la sol·licitud de l'autorització d'obertura i funcionament a què fa referència l'article 11 del Reglament aprovat pel Decret 215/1994, del Govern Valencià, l'empresa titular de l'autorització d'instal·lació del casino de joc haurà de constituir una fiança de 901.518,16 euros.
  
2. La fiança s'haurà de constituir a disposició de la Direcció Territorial d'Economia i Hisenda de la Conselleria d'Economia, Hisenda i Ocupació corresponent al domicili del casino de joc.
  
3. La fiança es podrà constituir en metàl·lic, per aval bancari, títols de Deute Públic o pòlissa de caució individual i s'haurà de mantindre en constant vigència i per la totalitat del seu import.
  
Quan la fiança es preste per mitjà d'aval, no es podrà utilitzar el benefici d'excussió a què fan referència els articles 1.830 del Codi Civil i concordants.
  
4. La fiança quedarà afecta al pagament forçós de les sancions pecuniàries que els òrgans de l'administració imposen a la societat titular de la sala, així com dels premis i tributs que hagen de ser pagats com a conseqüència de l'explotació del casino.
  
5. Si es produïx la disminució de la quantia de la fiança, l'empresa o entitat que l'ha constituït disposarà d'un termini màxim d'un mes per a completar-la en la quantia obligatòria. Si no es complix això, es produirà la cancel·lació de la inscripció o caducitat de les autoritzacions.
  
6. Una vegada desaparegudes les causes que van motivar la seua constitució, es podrà sol·licitar la devolució.
  
Per a procedir a la devolució, es disposarà la publicació de la sol·licitud en el Diari Oficial de la Generalitat Valenciana perquè, en el termini de dos mesos des de la publicació, es puga procedir a l'embargament pels que hi tinguen dret.
  
Una vegada transcorregut el termini indicat sense cap reclamació, s'enviarà l'expedient als servicis territorials on es va constituir la fiança perquè se'n faça la devolució.
  
Vuitena. Obligacions del titular de l'autorització d'instal·lació i explotació
  
1. L'autorització d'instal·lació i explotació quedarà condicionada al compliment del projecte aprovat, així com a l'obtenció de la llicència corresponent.
  
2. L'adjudicatari estarà obligat al compliment de totes les disposicions vigents en relació amb l'activitat d'explotació d'un casino de joc, i haurà d'obtindre totes les autoritzacions i llicències necessàries a este efecte, i en especial l'autorització d'explotació i funcionament.
  
3. Dins del termini a què fa referència la lletra f) de l'apartat 1 de la base sisena d'esta ordre, i, com a mínim, trenta dies abans de la data prevista per a l'obertura del casino, la societat titular de la llicència d'instal·lació i explotació sol·licitarà a la Comissió Tècnica del Joc l'autorització per a la dita obertura i funcionament.